# אחיה השילוני

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אחיה השילוני היה נביא בראשית תקופת המלוכה בישראל שמילא תפקיד מכריע בעיצוב צורת המלוכה ובהעברת התורה שבעל פה לדורות הבאים. כנראה היה גר בעיר שילה ולכן נקרא כך.

### [עריכה] נבואותיו

בתנ"ך מובאות שתי נבואות שנאמרו על ידי אחיה השילוני. הנבואה הראשונה נמסרה לאחר שירבעם בן נבט מחה ברבים נגד המלך שלמה על כך שסתם פתחים בחומות ירושלים כדי לבנות בית לבת פרעה וכך הקשה את המעבר של עולי הרגל לתוך העיר (מלכים א יא). ירבעם שימש אז כגובה המיסים מאת שבטי בני יוסף. אחיה מצא אותו מחוץ לירושלים בדרכו לגבות מס, וגילה לו בנבואה שהוא עתיד למלוך על עשרה שבטים. אחיה לקח את השלמה החדשה בה היה לבוש, קרע אותה לשנים עשר חלקים, לציון שנים עשר השבטים, ונתן לירבעם עשרה חלקים. הוא הבטיח לו שאם ילך ירבעם בדרכי ה' מלכותו תיכון לעד. כידוע, ירבעם לא מימש את האפשרות הזאת. הוא ביטל את החגים בירושלים, ויסד חג חדש אותו חגגו בעליה לרגל אל שני עגלי הזהב שהקים בדן ובבאר שבע. כאשר חלה בנו הבכור של ירבעם שלח המלך את אשתו לאחיה כדי לשאול אותו לה יעלה בגורל בנו (מלכים א יד). אחיה זיהה מיד שמדובר באשתו של ירבעם וניבא כי המלכות לא תהיה עוד ביד שושלת ירבעם וכל זָכָר במשפחתו ייכחד, מה שאכן קרה כאשר מרד בעשא בבנו אביה והרג את כל צאצאי המלוכה.

### [עריכה] חוליה חשובה בשלשלת הקבלה

הגמרא (בבא בתרא קכא, ב) מונה את אחיה השילוני כתלמידו של עמרם ורבו של אליהו הנביא, וכן כתב הרמב"ם (בהקדמה ל"היד החזקה") שאחיה היה מיוצאי מצרים והיה זה שמסר את התורה שבעל פה מעמרם לאליהו ולדורות הבאים. אך הראב"ד משיג עליו וכותב כי אחיה היה מדייני בית דינו של דוד ואחראי למסירת התורה רק בתקופה זו.

### [עריכה] אישיותו

אחיה נחשב בעיני חז"ל כצדיק גדול, ונאמר כי זכותו גדולה עד כדי שיוכל, יחד עם רבי שמעון בר יוחאי, לזכות את ישראל ולמלטם מצרות עד דורו של משיח למרות עוונותיהם של ישראל (בראשית רבה לה). עם זאת, לא נמלט אחיה מאחריות חלקית על העגלים שהקים ירבעם (בבא בתרא קכא, ב). בתורת החסידות ובסיפורי חסידים מוזכר אחיה השילוני פעמים רבות.

### [עריכה] ספרו

אחיה כתב, כנראה, את נבואותיו על ספר (דברי הימים ב ט כט), אך הוא אבד במשך השנים ואינו קיים עוד.

## [עריכה] קישורים חיצוניים

- אחיה השילוני, באנציקלופדיה של מקראגשר

מקור: http://he.wikipedia.org../../../%D7%90/%D7%97/%D7%99/%D7%90%D7%97%D7%99%D7%94_%D7%94%D7%A9%D7%99%D7%9C%D7%95%D7%A0%D7%99.html

קטגוריה: נביאים בתנ"ך

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- ייִדיש